b'\n_START_ARTICLE_\nGozdovniki\n_START_PARAGRAPH_\nGozdovniki so mladinska organizacija, ki jo je leta 1902 v ZDA ustanovil Ernest Thompson Seton.\n_START_SECTION_\nUstanovitev gozdovnikov\n_START_PARAGRAPH_\nErnest Thompson Seton je bil angle\xc5\xa1kega rodu, vendar se je z dru\xc5\xbeino \xc5\xbee v otro\xc5\xa1tvu preselil v Kanado, kjer se je navdu\xc5\xa1il nad gozdovi, rekami, \xc5\xbeivalmi ter naravo nasploh. Prve dni junija leta 1902 je v ZDA ustanovil enoto Woodcraft Indians, kar je bil za\xc4\x8detek gozdovni\xc5\xa1tva. Za ozna\xc4\x8dbo svoje nove vzgojne metode je vzel besedo \xc2\xbbwoodcraft\xc2\xab, kar pomeni spretnost \xc5\xbeiveti v gozdu oziroma naravi.\n_START_SECTION_\nGozdovniki v Kraljevini Jugoslaviji\n_START_PARAGRAPH_\nV decembru 1925 je na Slovenskem nastala tudi slovenska gozdovni\xc5\xa1ka organizacija. Ustanovili so jo in\xc5\xbeenir Hinko Pajer, \xc4\x8crtomir Zorec, Branimir Kozinc in Vladimir Kravos. Gozdovniki in skavti so sprva delovali enotno, skupaj so taborili in se sre\xc4\x8devali na sestankih. Do ve\xc4\x8djih razhajanj je pri\xc5\xa1lo leta 1924. Gozdovni\xc5\xa1ka organizacija v Sloveniji se je od leta 1929 imenovala Jugoslovanska gozdovni\xc5\xa1ka liga. Sredi\xc5\xa1\xc4\x8de jugoslovanskih gozdovnikov je bilo v Sloveniji, z mo\xc4\x8dno gozdovni\xc5\xa1ko dru\xc5\xbeino v Zagrebu in poskusi gozdovni\xc5\xa1tva v Sarajevu. \xc4\x8ce se je gozdovni\xc5\xa1ka misel in organizacija rodila v Ljubljani, pa se je do druge svetovne vojne najmo\xc4\x8dneje in najkvalitetneje razvila v Mariboru. Med prvimi mariborskimi organizatorji gozdovnikov je bil slikar Zoran Mu\xc5\xa1i\xc4\x8d. Jugoslovanskih gozdovnikov se je s pozdravnim pismom ob ustanovitvi spomnil sam Ernest Thompson Seton. Ob za\xc4\x8detku druge svetovne vojne aprila 1941 je nem\xc5\xa1ki okupator prepovedal in ukinil tudi gozdovni\xc5\xa1ko organizacijo.  _NEWLINE_Ve\xc4\x8dina gozdovnikov in skavtov je sodelovala v odporu proti okupatorju in pri tem s pridom izrabljala skavtske in gozdovni\xc5\xa1ke ve\xc5\xa1\xc4\x8dine. Po vojni je leta 1951 na tradicijah gozdovni\xc5\xa1tva in skavtstva nastala Zveza tabornikov Slovenije.'